U-I-83/09
Natisni
Opravilna št.:
U-I-83/09
Datum odločitve:
16. 4. 2009
ECLI:
ECLI:SI:USRS:2009:U.I.83.09
Akt:
Odlok o prostorskih ureditvenih pogojih za plansko celoto Š4 Dravlje (Uradni list SRS, št. 20/89 in Uradni list RS, št. 58/92, 78/94, 22/98, 46/2000 in 17/09)
Izrek:
Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za plansko celoto Š4 Dravlje (Uradni list SRS, št. 20/89 in Uradni list RS, št. 58/92, 78/94, 22/98, 46/2000 in 17/09), kolikor se nanaša na območje urejanja ŠS 4/1 Dravlje, morfološko enoto 1A/1, se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Primož Urgl, Ljubljana in drugi
Datum vloge:
8. 4. 2009
Vrsta odločitve:
sklep
Vrsta rešitve:
zavrženje
Dokument:
US28692
Dokument v PDF obliki:
U-I-83-09.pdf
83 KB
Prenesite datoteko
U-I-83/09-5
16. 4. 2009
SKLEP
Ustavno sodišče je v postopku za preizkus pobude Primoža Urgla, Ljubljana in drugih, ki jih zastopa Vesna Mišič, odvetnica v Ljubljani, na seji 16. aprila 2009
sklenilo:
Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za plansko celoto Š4 Dravlje (Uradni list SRS, št. 20/89 in Uradni list RS, št. 58/92, 78/94, 22/98, 46/2000 in 17/09), kolikor se nanaša na območje urejanja ŠS 4/1 Dravlje, morfološko enoto 1A/1, se zavrže.
Obrazložitev
1. Pobudniki izpodbijajo v izreku tega sklepa navedeni predpis. Menijo, da je v neskladju z 58. do 61. členom, s 96. in z 99. členom Zakona o prostorskem načrtovanju (Uradni list RS, št. 33/07 – ZPNačrt) ter z 72. členom Ustave. Svoj pravni interes utemeljujejo z zatrjevanjem, da prebivajo v soseski, v kateri je na podlagi izpodbijanega predpisa predvidena gradnja treh stolpnic. Zaradi gradnje naj bi se povečala gostota prebivalstva v soseski, zmanjšale naj bi se zelene površine in osončenost ter poslabšale prometne razmere. Pobudniki predlagajo, naj Ustavno sodišče izpodbijani predpis razveljavi oziroma odpravi.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Neposredno na podlagi izpodbijanega predpisa gradnja ni možna, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08 in OdlUS XVII, 2). Iz razlogov, navedenih v citiranem sklepu, pobudniki še ne izkazujejo pravnega interesa za oceno ustavnosti in zakonitosti izpodbijanega predpisa. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik